CELEX: 52012PC0646
Language: lt
Date: 2012-11-09
Title: Pasiūlymas TARYBOS SPRENDIMAS dėl Europos Sąjungos pozicijos Pasaulio prekybos organizacijos Generalinėje taryboje dėl Tadžikistano Respublikos stojimo į Pasaulio prekybos organizaciją

|
			
		
		
		52012PC0646
		
			Pasiūlymas TARYBOS SPRENDIMAS dėl Europos Sąjungos pozicijos Pasaulio prekybos organizacijos Generalinėje taryboje dėl Tadžikistano Respublikos stojimo į Pasaulio prekybos organizaciją /* COM/2012/0646 final - 2012/0308 (NLE) */
			
				
		
		
			
			   	AIŠKINAMASIS MEMORANDUMAS
I. ĮŽANGA
Pasaulio prekybos organizacijos (PPO)
narės ir Tadžikistano Respublika pasiekė baigiamąjį
derybų dėl Tadžikistano Respublikos stojimo į šią
organizaciją sąlygų etapą. Šios derybos buvo pradėtos
2001 m., Tadžikistano Respublikai pateikus prašymą prisijungti prie
PPO, ir truko 11 metų.
Prieš ES oficialiai pritariant Tadžikistano
Respublikos stojimui į PPO turi būti priimtas Tarybos sprendimas,
kuriuo patvirtinamos Tadžikistano stojimo sąlygos.
Toliau pateikiama stojimo sąlygų
santrauka.
II. TADŽIKISTANO RESPUBLIKOS STOJIMO Į
PPO SĄLYGŲ SANTRAUKA PAGAL SEKTORIUS
Įsipareigojimų sąrašas
Įsipareigojimų sąraše
nustatytų Tadžikistano galutinių apribotųjų normų
(toliau – GAN) vidurkis yra 7,5 proc.
Žemės ūkio produktų GAN vidurkis
(8,6 proc.) yra šiek tiek didesnis nei pramoninių prekių GAN
vidurkis (7 proc.).
Tadžikistanas pradės taikyti GAN
praėjus penkeriems metams nuo įstojimo dienos.
Atsižvelgiant
į mažą Tadžikistano ekonomikos dydį ir tai, kad ši šalis neturi
prieigos prie jūros, šie tarifų vidurkiai yra gana pagrįsti.
Pagal ankstesnę ES praktiką tokie tarifų dydžiai laikomi
pagrįstais panašaus ekonominio išsivystymo šalims.
Pramoninės prekės 
–              
Ne žemės ūkio produktų GAN vidurkis
yra 7 proc.
–              
Didžiausios vidutinės normos taikomos avalynei
(vidurkis – 20 proc., didžiausios normos – 30 proc.) ir tekstilei
(vidurkis – 10 proc., didžiausios normos – 30 proc.).
–              
Tadžikistanas prisijungia prie Informacinių
technologijų susitarimo (ITS), todėl per penkerius metus ši šalis
palaipsniui nutrauks savo ITS tarifų taikymą. 
Žemės ūkio prekės 
–              
Žemės ūkio produktų GAN vidurkis yra
8,6 proc.
–              
Didžiausi žemės ūkio sektoriuje taikomi
tarifai yra gana pagrįsti: šviežiems pomidorams taikomas 23 proc.
tarifas, o kai kurioms kitoms šviežioms daržovėms, sūriui ir tabakui
– 15 proc. arba šiek tiek didesnis tarifas. 
Paslaugos 
Atsižvelgiant į Tadžikistano ekonomikos
dydį, labai palankiai vertinamas šios šalies konkrečių
įsipareigojimų paslaugų srityje sąrašas. Tadžikistanas
prisiims esminius įsipareigojimus dėl patekimo į rinką ir
nacionalinių sąlygų įvairiuose paslaugų,
įskaitant profesines, kompiuterių, MTTP, nuomos ir (arba)
išperkamosios nuomos ir kitas verslo, komunikacijos (pašto ir telekomunikacijų),
statybų, platinimo, privataus švietimo paslaugas, aplinkos apsaugos,
finansų (draudimo ir bankininkystės), sveikatos, turizmo, poilsio
organizavimo ir transporto paslaugas, sektoriuose.
Įsipareigojimai pagal
protokolą
Baigiamajame daugiašaliame stojimo proceso
etape PPO narės siekė bendrai užtikrinti, kad Tadžikistano prekybos
įstatymai ir institucijos iš esmės atitiktų PPO taisykles ir
susitarimus, ir šias nuostatas išdėstė Stojimo protokole ir Darbo
grupės ataskaitoje. ES ypač svarbūs šie klausimai:
Valstybės nuosavybė,
privatizavimas ir valstybinės prekybos įmonės
Nuo įstojimo dienos Tadžikistano
valstybinės prekybos įmonės (įskaitant valstybei
priklausančias ir valstybės kontroliuojamas įmones, įmones,
kurioms suteiktos ypatingos ar išimtinės teisės, ir unitarines
įmones) bet kokias valdžios reikmėms arba vartojimui neskirtas prekes
ar paslaugas parduos ir pirks vadovaudamosi tik komerciniais sumetimais. Be to,
Tadžikistanas patvirtino, kad šios valstybinės prekybos įmonės
suteiks kitų valstybių narių įmonėms tinkamą
galimybę perkant iš Tadžikistano valstybinių įmonių ar joms
parduodant prekes ar paslaugas konkuruoti pagal įprastą verslo
praktiką. Netaikomi jokie medžiagų eksporto apribojimai, kuriais
siekiama šalies perdirbimo pramonei užtikrinti būtiną tokių
medžiagų kiekį ir dėl kurių padidėtų tokios
šalies pramonės eksportas arba apsauga.
Prekybos teisės
Nuo įstojimo dienos Tadžikistanas suteiks
visiems fiziniams ir juridiniams asmenims, neatsižvelgiant į jų
fizinį buvimą ar investicijas Tadžikistane, teisę tapti
registruotu importuotoju ir importuoti bet kokius į Tadžikistaną
importuoti leidžiamus produktus bet kokiu platinimo lygmeniu. Nuo įstojimo
dienos nepriklausomai ir nediskriminuojant bus suteiktos visos importo ir
eksporto teisės; bet kokie su komercine registracija ar paraiškomis
dėl importo ar eksporto teisės susiję reikalavimai bus taikomi
tik muitinės ir fiskaliniais tikslais, nereikalaujant investicijų
Tadžikistane, nesuteikiant platinimo teisės šioje šalyje ir netrukdant
prekybai.
Informacinių technologijų
susitarimas (ITS)
Tadžikistano Respublika, laikydamasi ITS
nustatytos tvarkos, ITS komitetui pateikė savo ITS sąrašą, kad
tapusi PPO nare ji galėtų prisijungti prie ITS.
Muitinis įvertinimas
Nuo įstojimo dienos Tadžikistanas taikys
savo muitinio įvertinimo įstatymus, kitus teisės aktus ir
praktiką, įskaitant tuos įstatymus, kitus teisės aktus ir
praktiką, kuriais siekiama išvengti nepakankamo prekių
įvertinimo, laikydamasis PPO steigimo sutarties, įskaitant
1994 m. GATT I straipsnį, PPO susitarimą dėl 1994 m.
GATT VII straipsnio įgyvendinimo ir I priedą (aiškinamąsias
pastabas). 
Eksporto muitai
Tadžikistanas prisiėmė išsamius
įsipareigojimus apriboti eksporto muitus. 
Sutartis dėl viešųjų
pirkimų
Tadžikistanas patvirtino savo norą
prisijungti prie PPO Sutarties dėl viešųjų pirkimų.
Įstojęs į PPO Tadžikistanas taps sutarties stebėtoju ir per
vienerius metus po įstojimo pateiks paraišką dėl narystės
kartu su siūloma aprėptimi.
Prekyba civilinės aviacijos orlaiviais
Įstojęs į PPO Tadžikistanas
pasirašys PPO Sutartį dėl civilinės aviacijos orlaivių
prekybos.
III. REKOMENDACIJA
Pateikdama Tarybai tvirtinti Tadžikistano
Respublikos stojimo į PPO sąlygas, Komisija išreiškia nuomonę,
kad tai yra ne tik darnus, bet ir plataus masto rinkos atvėrimo
įsipareigojimų rinkinys, kuris bus labai naudingas ir Tadžikistanui,
ir jo PPO prekybos partnerėms.
2012/0308 (NLE)
Pasiūlymas
TARYBOS SPRENDIMAS
dėl Europos Sąjungos pozicijos
Pasaulio prekybos organizacijos Generalinėje taryboje dėl
Tadžikistano Respublikos stojimo į Pasaulio prekybos organizaciją
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo, ypač į jos 91 straipsnį, 100
straipsnio 2 dalį ir 207 straipsnio 4 dalį kartu su 218 straipsnio 9
dalimi,
atsižvelgdama į Europos Komisijos
pasiūlymą,
kadangi:
(1)       2001 m. gegužės
29 d. Tadžikistano Respublikos Vyriausybė pateikė prašymą
prisijungti prie Marakešo sutarties, kuria įsteigiama Pasaulio prekybos
organizacija (PPO), pagal tos sutarties XII straipsnį;
(2)       siekiant susitarti dėl
Tadžikistano Respublikai ir visoms PPO narėms priimtinų stojimo
sąlygų, 2001 m. liepos 18 d. įsteigta Tadžikistano
Respublikos stojimo į PPO darbo grupė;
(3)       Komisija Sąjungos vardu
derėjosi dėl išsamaus Tadžikistano Respublikos prisiimamų rinkos
atvėrimo įsipareigojimų, kurie tenkina Sąjungos
reikalavimus, rinkinio;
(4)       šie įsipareigojimai yra
įtraukti į Tadžikistano Respublikos stojimo į PPO
protokolą;
(5)       tikimasi, kad stojimas į
PPO turės teigiamo ir ilgalaikio poveikio ekonominės reformos
procesui bei tvariam vystymuisi Tadžikistano Respublikoje;
(6)       todėl stojimo protokolas
turėtų būti patvirtintas;
(7)       PPO steigimo sutarties
XII straipsnyje nustatyta, kad dėl stojimo sąlygų turi
susitarti stojančioji šalis ir PPO, o stojimo sąlygas PPO vardu
tvirtina PPO Ministrų konferencija. PPO steigimo sutarties
IV straipsnio 2 dalyje nustatyta, kad kai nevyksta Ministrų
konferencijos susirinkimai, jos funkcijas vykdo Generalinė taryba;
(8)       todėl būtina
nustatyti Sąjungos poziciją dėl Tadžikistano Respublikos stojimo
į PPO, kurios ji laikysis PPO Generalinėje taryboje,
PRIĖMĖ ŠĮ SPRENDIMĄ:

1 straipsnis
Pozicija, kurios Europos Sąjunga laikysis
Pasaulio prekybos organizacijos Generalinėje taryboje dėl
Tadžikistano Respublikos stojimo į PPO, yra pritarti stojimui.
2 straipsnis
Šis sprendimas įsigalioja jo
priėmimo dieną. 
Priimta Briuselyje
                                                                       Tarybos
vardu
                                                                       Pirmininkas